Dómur Héraðsdóms Reykjavíkur í máli nr . E - 3371 / 2012 Haukur Guðjónsson gegn íslenska ríkinu . Með dómi Héraðsdóms Reykjavíkur sem kveðinn var upp þann 24. júní 2013 var íslenska ríkið sýknað af kröfum stefnanda , Hauks Guðjónssonar . Stefnandi krafðist þess að úrskurður ríkisskattstjóra dags. 18. júní 2012 yrði felldur úr gildi . Ágreiningurinn málsaðila snerist um þá ákvörðun ríkisskattstjóra að tekjufæra sem launatekjur greiðslu að fjárhæð kr. 8.434.751 á tekjuárinu 2006 og hins vegar kr. 150.000.000 á tekjuárinu 2008 . Í báðum tilvikum var um að ræða greiðslur frá einkahlutafélagi í eigu stefnanda . Tekjufærsla ríkisskattstjóra var á því byggð að um væri að ræða óheimil úthlutun af fjármunum einkahlutafélags á árunum 2006 og 2008 sem skattleggja bæri sem laun . Stefnandi hélt því m.a. fram að frestur skattyfirvalda til endurákvörðunar opinberra gjalda hafi verið liðinn þegar endurákvörðun fór fram . Í dómi sínum vísar Héraðsdómur Reykjavíkur til þess að ríkisskattstjóra hefði verið ómögulegt að endurákvarða opinber gjöld stefnanda án þess að kalla eftir frekari gögnum og skýringum frá stefnanda . Af þeim sökum hafi frestur skattyfirvalda til endurákvörðunar verið sex ár en ekki tvö ár . Stefnandi vísaði ennfremur til þess að lagaskilyrði hafi verið fyrir úthlutun arðs á þeim árum sem um ræðir enda hafi eigið fé einkahlutafélagsins verið jákvætt . Í niðurstöðu héraðsdóms kemur fram að samkvæmt ársreikningum félagsins fyrir rekstrarárin 2005 , 2006 og 2007 hafi félagið verið rekið með tapi . Þannig hafi greiðsla til stefnanda ekki verið úthlutun af hagnaði ársins eða yfirfærðs hagnaðar frá fyrri árum . Þessu til viðbótar var óráðstafað eigið fé félagsins neikvætt á framangreindum rekstrarárum . Ákvæði 74. gr. laga nr. 138 / 1994 , um einkahlutafélög , kveður aftur á móti ótvírætt á um að frjálsir sjóðir samkvæmt ákvæðinu myndist af rekstrarhagnaði fyrri ára eða af niðurfærslu hlutafjár . Þau skilyrði hafi ekki verið fyrir hendi í tilviki stefnanda . Ennfremur segir svo í dómi Héraðsdóms Reykjavíkur : „ Það er mat dómsins að endurmatið sem framkvæmt var í ársreikningum HG Holding ehf. árin 2006 og 2007 geti ekki skapað skilyrði til úthlutunar arðs á grundvelli frjálsra sjóða í skilningi 74. gr. laga um einkahlutafélög , meðal annars þar sem ekkert opinbert mat lá fyrir um virði eigna félagsins . Samkvæmt framangreindu voru engin skilyrði til arðsúthlutunar hjá HG Holding ehf. á grundvelli ársreikninga áranna 2005 og 2007 . Niðurstaða í úrskurði ríkisskattstjóra er byggð á því og verður með vísan til þess sem að framan er rakið að telja að hún sé rökstudd með viðeigandi hætti og í samræmi við ákvæði stjórnsýslulaga . “ Að framangreindu virtu komst dómurinn að því með vísan til 1. málsl. 2. mgr. 11. gr. tekjuskattslaga að fallast bæri á úrskurð ríkisskattstjóra enda hefði stefnandi verið sá aðili sem tók allar ákvarðanir um rekstur félagsins og naut ávinnings af honum . Þá sé einnig óumdeilt að stefnandi tók við fjármununum og ráðstafaði þeim til eigin nota .